Hvor længe en litauisk lastbilchauffør klarede at køre med en overvældende mængde alkohol i blodet, melder historien ikke noget om. Men på forunderlig vis undgik han nogen uheld overhovedet, mens han tirsdag aften begav sig nordpå ad E45 - ifølge flere trafikanter stærkt slingrende. Det var i hvert fald de meldinger, Nordjyllands Politi fik fra mange trafikanter, der fra Hobro så lastbilen køre mindre sikkert, end man kunne ønske sig på motorvejen. Chaufføren skulle dog så langt som til Nørresundby, før en patrulje klokken 18.30 fik kontakt med og standset ham - og stukket et alkometer i munden på den 52-årige chauffør. - Og det var en noget høj promille. Den var faktisk på 2,3. Så chaufføren blev anholdt, og vi fik sikret lastbilen. Han var så fuld, at han ikke kunne styre sig, så han har fået lov til at sove rusen ud i detentionen i nat, siger vagtchef ved Nordjyllands Politi, Karsten Højrup Kristensen. I dag, onsdag, skal politiet arbejde videre med sagen, oplyser vagtchefen. Ejeren af lastbilen skal kontaktes, og så har politiet et bødekrav til chaufføren for spritkørsel. - Normalt holder vi på lastbilen, indtil bøden er betalt. Men nu må vi se, hvordan denne her sag spænder an, siger Karsten Højrup Kristensen, der onsdag morgen ikke kendte størrelsen på bøden.

Opsummering:
En 52-årig mand fra Litauen blev tirsdag aften standset i Nørresundby og sigtet for spritkørsel - han havde ført en lastbil med en promille på 2,3.